LXIII.  Privilegium pro ecclesia S. Sepulcri Hierosolymitana.   (Anno 1144, Sept. 14.) [ROZIÈRE,  Cartulaire du Saint-Sépulcre,  p. 33.]
Author: Lucius II
Date:  [si] [u] [actionis] [Amen.] [n]

LUCIUS, episcopus, servus servorum Dei, dilectis in Christo filiis PETRO priori et ejus fratribus in Ecclesia Sancti Sepulcri regularem vitam professis, tam praesentibus quam futuris, in perpetuum.

Si mansuetudo et liberalitas sanctae Romanae Ecclesiae universis Christianis debet opportuna solatia ministrare, multo magis his, qui religiosam vitam ducunt, et omnipotenti Domino familiarius adhaerere videntur, id ipsum convenit propensius impertiri. Quia ergo, dilecti in Domino filii, juxta regulam Beati Augustini vivere decrevistis, et in loco, ubi steterunt pedes Domini, adorantes, apud gloriosum sepulcrum ejus, in quo triduo corporaliter requievit, et alia sacratissima loca, in quibus Redemptor mundi pro salute nostra vincula, flagella, crucis ignominiam, vulnera mortemque sustinuit, regulariter militatis, majori vos benevolentia et gratia dignos esse censemus, et paternis vos affectibus volumus confovere. Vestris igitur postulationibus debita benignitate accommodantes assensum, sacrosanctam Ecclesiam Sancti Sepulcri, in qua, divinis obsequiis insistentes, passionem Dominicam et victoriossime crucis triumphum assidue oculata fide recolitis, necnon etiam personas vestras sub beati Petri et nostra protectione suscipimus, et praesentis scripti paginam communimus, statuentes ut quascunque possessiones, quaecunque bona eadem ecclesia inpraesentiarum canonice possidet, quaecunque etiam ab egregiae memoriae viris, duce videlicet Godofrido et utroque Balduino atque Fulcone regibus, Arnulpho quoque et aliis patriarchis, eidem loco justa collata sunt, aut in posterum a patriarchis vel aliis Dei fidelibus rationabiliter conferuntur, firma vobis et illibata permaneant. In quibus haec propriis duximus exprimenda vocabulis: videlicet medietatem cunctarum oblationum, quae ad sepulcrum Domini offeruntur; oblationes quoque Crucis, nisi in sola die sancti parasceve, aut si patriarcha eam secum detulerit pro aliqua necessitate; decimas Hierosolymitanae civitatis et locorum adjacentium, exceptis decimis fundae, et dimidiam partem beneficii a rege pro cambio episcopatus Bethlehemitici tradito, quemadmodum omnia in bonae memoriae Arnulfi patriarchae concessionis et confirmationis pagina distinguuntur; ex ipsius etiam patriarchae concessione ecclesiam Sancti Petri in Joppem cum honoris et dignitatis suae integritate. Decernimus ergo ut nulli omnino hominum liceat eamdem ecclesiam temere perturbare, aut ejus possessiones auferre, vel ablatas retinere, minuere, vel temerariis vexationibus fatigare; sed omnia integra conserventur eorum, pro quorum sustentatione et gubernatione concessa sunt, usibus omnimodis profutura, salva reverentia et actoritate sanctae Romanae Ecclesiae et patriarchali dignitate. Si qua igitur in futurum ecclesiastica saecularisve persona, hanc nostrae constitutionis paginam sciens, contra eam temere venire tentaverit, secundo tertiove commonita, si non satisfactione congrua emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore ac sanguine Dei et Domini nostri Redemptoris Jesu Christi aliena fiat, atque in extremo examine districtae ultioni subjaceat; cunctis autem eidem loco justa servantibus sit pax Domini nostri Jesu Christi, quatenus et hic fructum bonae percipiant, et apud districtum judicem praemia aeternae pacis inveniant. Ego Lucius, catholicae Ecclesiae episcopus, subscripsi. Ego Conradus, Sabiensis episcopus subscripsi. Ego Teodovinus, Sanctae Rufinae episcopus, subscripsi. Ego Petrus, Albanensis episcopus, subscripsi. Ego Gregorius, presbyter cardinalis tituli Calixti, subscripsi. Ego Astaldus, diaconus cardinalis Sancti Eustachii Ego Guido, presbyter cardinalis tituli Sanctorum Laurentii et Damasi, subscripsi. Ego Aribertus, presbyter cardinalis tituli Sanctae Anastasiae, subscripsi. Ego Julius, presbyter cardinalis tituli Sancti Marcelli, subscripsi. Ego Gregorius, diaconus cardinalis Sanctorum Sergii et Bacchi, subscripsi. Ego Guido, diaconus cardinalis Sanctorum Cosmae et Damiani, subscripsi. Ego Octavianus, diaconus cardinalis Sancti Nicolai in carcere Tulliano, subscripsi. Ego Gregorius, diaconus cardinalis Sancti Angeli, subscripsi. juxta templum Agrippae, subscripsi. Ego Berardus, diaconus cardinalis sanctae Romanae Ecclesiae, subscripsi. Data Romae, per manum Baronis, sanctae Romanae Ecclesiae subdiaconi, XVIII Kalendas Octobris, indictione VIII, Incarnationis Dominicae anno 1144, pontificatus vero domni Lucii papae II anno primo.